แรงซื้อ “บลูชิพ” ดัน SET ปิดเหนือ 1,600 จุด แนวโน้มพรุ่งนี้แกว่งไซด์เวย์ รอผลประชุมกนง.
SET ปิดพุ่ง 14 จุด แรงซื้อหุ้นบลูชิพและฟันด์โฟลว์ไหลเข้า แนวโน้มพรุ่งนี้คาดแกว่งไซด์เวย์ โดยยังไร้ปัจจัยใหม่ พร้อมติดตามประชุมกนง.พรุ่งนี้ พร้อมให้แนวต้าน 1,615-1,620 จุด แนวรับ 1,585-1,590 จุด
SET ปิดพุ่ง 14 จุด แรงซื้อหุ้นบลูชิพและฟันด์โฟลว์ไหลเข้า แนวโน้มพรุ่งนี้คาดแกว่งไซด์เวย์ โดยยังไร้ปัจจัยใหม่ พร้อมติดตามประชุมกนง.พรุ่งนี้ พร้อมให้แนวต้าน 1,615-1,620 จุด แนวรับ 1,585-1,590 จุด
28 มี.ค. 2566

นายชัยพร น้อมพิทักษ์เจริญ กรรมการผู้จัดการ สายงานค้าหลักทรัพย์ บล.บัวหลวง กล่าวว่า ตลาดหุ้นไทยวันนี้ปรับตัวเพิ่มขึ้นตามทิศทางเดียวกับตลาดหุ้นในภูมิภาคเอเชียที่ปรับตัวขึ้น รวมถึงตลาดหุ้นยุโรปที่ปรับตัวขึ้นเช่นเดียวกัน จากความคลายกังวลผลกระทบของวิกฤตธนาคารในสหรัฐที่ลดลง หลัง First Citizens BancShares บรรลุข้อตกลงซื้อ SVB ซึ่งส่งผลบวกต่อ sentiment กลุ่มธนาคาร และธนาคารไทยก็ได้รับ sentiment เชิงบวกดังกล่าวด้วย ทำให้มีแรงซื้อเข้ามาหนุนดัชนี
ขณะเดียวกันยังมีแรงซื้อหุ้นกลุ่มพลังงาน โดยเฉพาะ PTTEP ที่เข้ามาช่วยหนุนดัชนี จากราคาน้ำมันที่ปรับตัวเพิ่มขึ้น รวมถึงหุ้นใหญ่ที่พักตัวไปก่อนหน้านี้ เช่น BDMS และ CPALL มีแรงซื้อเข้ามา
สำหรับแนวโน้มพรุ่งนี้คาดว่าดัชนีแกว่งไซด์เวย์ โดยที่ยังไร้ปัจจัยหนุนใหม่เข้ามาผลักดันดัชนี แต่ภาพรวมของดัชนี SET ยังถือว่าฟื้นกลับยืนในระดับ 1,600 จุด ได้ โดยพรุ่งนี้ติดตามผลการประชุมคณะกรรมการนโยบายการเงิน (กนง.) ว่าจะปรับขึ้นดอกเบี้ย 0.25% ตามตลาดคาดหรือไม่ โดยให้แนวต้าน 1,615-1,620 จุด ส่วนแนวรับ 1,585-1,590 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
KBANK มูลค่าการซื้อขาย 2,361.78 ล้านบาท ปิดที่ 134.00 บาท เพิ่มขึ้น 1.50 บาท
PTTEP มูลค่าการซื้อขาย 1,979.04 ล้านบาท ปิดที่ 150.00 บาท เพิ่มขึ้น 6.00 บาท
DELTA มูลค่าการซื้อขาย 1,406.01 ล้านบาท ปิดที่ 978.00 บาท ลดลง 14.00 บาท
SCB มูลค่าการซื้อขาย 1,340.70 ล้านบาท ปิดที่ 102.50 บาท เพิ่มขึ้น 1.00 บาท
TTB มูลค่าการซื้อขาย 1,028.95 ล้านบาท ปิดที่   1.45 บาท เพิ่มขึ้น 0.07 บาท